## El Circuit Ricardo Tormo inicia les activitats del Gran Premi amb el ‘pit walk’

*** Els aficionats tindran l’oportunitat de vore el treball de pilots i equips en els boxs del Circuit**

El Gran Premi Motul de la Comunitat Valenciana se celebra este cap de setmana en el Circuit Ricardo Tormo. Del divendres 14 al diumenge 16 de novembre els pilots de MotoGP seran els protagonistes en el traçat de Cheste, però el Gran Premi compta amb diverses activitats prèvies des del dijous 13 de novembre.

El p*it walk* serà un dels actes més cridaners del Gran Premi. 2.500 aficionats amb entrada per al cap de setmana estaran presents en el *pit lane* a partir de les 17:30 hores per a vore de manera gratuïta com treballen tots els equips del Mundial en els seus respectius boxs. Però, sobretot, esta jornada és realment atractiva perquè la major part dels pilots de les tres categories ixen a saludar als aficionats, fer-se fotos amb ells i firmar autògrafs.

A més, el dijous a la vesprada també se celebra la roda de premsa oficial de MotoGP i el pàdoc està preparat al complet per a rebre a tots els membres del Mundial, pilots, equips i convidats.

**Gran presència de pilots valencians**

Com cada any, els pilots valencians seran protagonistes en el Gran Premi Motul de la Comunitat Valenciana. En total, huit pilots procedents d’esta comunitat autònoma competiran en el Circuit.

El gros d’estos pilots està en la categoria de Moto2 amb Iván Ortolá (Boscoscuro), Jorge Navarro (Forward), Alex Escrig (Forward), Dani Holgado (Kalex) i Arón Canet (Kalex). A estos pilots permanents se sumen dos *wild cards*: Sergio García (Kalex) i Hector Garzó (NTS).

En esta categoria, a escala esportiva, el més destacat de la temporada ha sigut Arón Canet, que es juga la tercera posició del Mundial de Moto2 en el seu circuit de casa. Canet és actualment quart a tan sols sis punts de distància del tercer classificat, el seu company d’equip en Fantic Racing, Barry Baltus.

Juntament amb tots ells, en Moto3 el protagonista serà Ángel Piqueras (KTM). El pilot d’Ayora buscarà certificar el subcampionat del món de Moto3: ara marxa segon en la classificació amb huit punts d’avantatge sobre Máximo Quiles (KTM), que milita en l’equip del valencià Jorge Martínez ‘Aspar’.

Fecha: 12/11/2025